**Cuprins**

[I. Evoluții macroeconomice recente ale economiei românești 1](#_Toc140151605)

[II. Politica fiscal-bugetară aferentă anului 2023 11](#_Toc140151606)

[III. Execuția bugetară pe primul semestru al anului 2023 22](#_Toc140151608)

[IV. Finanțarea deficitului bugetar și datoria publică 34](#_Toc140151609)

[V. Absorbția fondurilor externe nerambursabile 37](#_Toc140151610)

[Concluzii 39](#_Toc140151611)

1. **Evoluții macroeconomice recente ale economiei românești**

**Primele trei luni ale anului 2023** s-au caracterizat prin menţinerea stării de incertitudine privind evoluţia conflictului ruso-ucrainean şi implicaţiile pe care acesta le are asupra economiei europene şi mondiale. De asemenea, în ceea ce priveşte evoluţia preţurilor, deşi s-a înscris pe un trend descendent, acestea au continuat să se menţină la un nivel ridicat, influenţând la rândul lor dinamica activităţilor economice precum şi comportamentul populaţiei privind consumul.

În aceste condiţii, în primul trimestru al anului 2023 produsul intern brut s-a majorat, în termeni reali, comparativ cu perioada similară din 2022 cu 2,4% pe serie brută şi cu 2,9% pe serie ajustată sezonier. Deşi evoluţia economiei româneşti s-a menţinut în teritoriul pozitiv, se manifestă totuşi o tendinţă de decelerare comparativ cu ultimul trimestru din 2022 (4,5% pe serie brută). Raportat la trimestrul IV 2022 creşterea, în termeni reali, a fost de numai 0,2%.

**Contribuția la creșterea reală a PIB a elementelor de cheltuieli**

****

**Din punct de vedere al elementelor de utilizare**, creşterea economică a fost susţinută atât de cererea internă, respectiv consum privat, consum guvernamental şi investiţii brute, cât şi de cea externă. In ceea ce priveşte **cererea internă**, evoluţia pozitivă a componentelor sale nu s-a regăsit integral în dinamica produsului intern brut, aportul negativ al variaţiei stocurilor (-6,0 puncte procentuale) diminuând puternic rata reală de creştere economică (2,4%).

Referitor la **consumul privat**, se constată o redinamizare semnificativă a acestuia (comparativ cu ultimul trimestru din 2022), majorarea cu 6,4% fiind favorizată şi de revenirea câştigului salarial real în teritoriul pozitiv în condiţiile unei rate a inflaţiei aflată pe o pantă descendentă, concretizată într-o îmbunătăţire marginală a puterii de cumpărare a populaţiei. Contribuţia la creşterea produsului intern brut de 4,2 puncte procentuale arată rolul determinant pe care îl are consumul privat la avansul economiei.

În contextul continuării aplicării unor măsuri de sprijin pentru a atenua impactul creșterii prețurilor asupra populaţiei vulnerabile atât la energie, cât şi la bunurile de uz curent, **consumul guvernamental** a înregistrat o creştere notabilă (+8,7%), aducând un aport de 1,6 puncte procentuale la creşterea economică.

Realizările sectorului construcţii s-au reflectat în mod corespunzător în dinamica **formării brute de capital fix**, care a avansat cu 10,4% ca urmare a evoluţiei favorabile a lucrărilor de infrastructură realizate atât din fonduri UE (PNRR şi Cadrul financiar multianual 2021-2027), cât şi din fonduri publice.

Satisfacerea cererii ridicate pentru investiţii şi consum, în condiţiile contracţiei producţiei industriale, dar şi al unui nivel redus al importurilor de bunuri şi servicii, a necesitat apelarea la stocuri. În aceste condiţii, **variaţia stocurilor** a redus avansul produsului intern brut cu 6,0 puncte procentuale, având ca rezultat o reducere a acumulării brute cu 18,1% comparativ cu trimestrul corespunzător din anul anterior.

Pe latura externă, exportul de bunuri şi servicii a înregistrat, în termeni reali, o dinamică de 1,7%, depăşind creşterea modestă a importului de bunuri şi servicii (0,2%). Astfel, aportului adus de cererea internă la creşterea economică (+1,7 puncte procentuale) i s-a adăugat şi contribuţia pozitivă a **exportului net** (+0,7 puncte procentuale).

**Pe partea ofertei** creşterea s-a bazat pe aportul **serviciilor** care cu un ritm de 3,4% şi o participare de 2,2 puncte procentuale la majorarea în termeni reali a produsului intern brut, ceea ce a reprezentat peste 90% din avansul total al economiei.

**Contribuția la creșterea reală a PIB a elementelor de creare**

În cadrul serviciilor se detaşează dinamica de 10,1% a ramurii „activităţi profesionale, științifice şi tehnice; activităţi de servicii administrative şi activităţi de servicii suport” ceea ce s-a concretizat într-o susţinere cu 0,5 puncte procentuale a creşterii PIB. O altă ramură cu aport important (0,8 puncte procentuale) este cea care include activităţile „comerţ, transport, hoteluri şi restaurante” cu un salt de 3,8%, susţinut, în principal, de înclinaţia populaţiei spre consum. De asemenea, serviciile moderne din domeniul „informaţii şi comunicaţii” au înregistrat o dinamică de 5,8%, având o contribuţie de 0,5 puncte procentuale la rata reală a PIB.

Un alt sector pe care s-a bazat avansul economiei a fost cel al **construcţiilor**, cu o dinamică de 8,8%, fiind determinată de derularea lucrărilor de investiţii. În ceea ce priveşte **industria**, activitatea a continuat să se reducă pe fondul influenţelor nefavorabile ale menţinerii crizelor energetică, inflaţionistă şi a lanţurilor de aprovizionare, astfel că valoarea adăugată brută s-a redus cu 2,3%, diminuând creşterea economică cu 0,5 puncte procentuale.

Valoarea de 318,6 miliarde lei a produsului intern brut, realizată în trimestrul I 2023, a fost rezultatul unei creșteri cu 2,4%, în termeni reali şi a unui deflator de 15,2%, ceea ce a condus la o creștere nominală de 18,0%.

**Volumul producției industriale** s-a contractat cu 4,6% în primele patru luni ale anului 2023, față de aceeași perioadă a anului anterior, pe fondul diminuării cu 11,4% a producției și furnizării de energie electrică și termică, gaze, apă caldă și aer condiționat și cu 3,7% a industria prelucrătoare, în timp ce industria extractivă a înregistrat un avans ușor de 1,4%, atenuând scăderea pe total.

Volumul producţiei din ramura chimiei s-a diminuat cu 15,9% în perioada analizată deşi preţurile la gazele naturale se încadrează pe un trend descrescător, unii producători amânând momentul reluării activităţii. Efectele nefavorabile ale creşterii preţurilor la energie electrică şi gaze naturale au afectat în aceeaşi măsură şi sectorul metalurgic, care s-a menținut în teritoriu negativ începând din luna martie 2022. Astfel, în perioada ianuarie - aprilie 2023 producţia a scăzut cu 28,9%, într-un ritm similar cu cel înregistrat în ultimul trimestru din 2022. De asemenea şi în ramura de prelucrare a lemnului (-24,3%) s-a continuat tendinţa descendentă manifestată pe parcursul anului 2022.

În această perioadă s-a remarcat o îmbunătățire a activității în cazul fabricării autovehiculelor de transport rutier până la o creștere consistentă de 9,7%, continuând trendul crescător din trimestrul IV (9%), dar manifestată și pe fondul unui efect de bază (-13,8% în ianuarie - aprilie 2022). Creşteri de producţie s-au mai înregistrat în ramuri precum fabricarea calculatoarelor și a produselor electronice (13,1%), fabricarea produselor de cocserie şi a produselor obţinute din prelucrarea ţiţeiului (13,6%), fabricarea de mașini (10,6%) sau fabricarea produselor farmaceutice (9,8%).

Dintre grupele industriale mari bunurile de capital au fost singurele ce au înregistrat o majorare de 7,3%, în primele 4 luni din 2023, comparativ cu aceeași perioadă a anului anterior. In restul grupelor producția s-a redus, cel mai pronunţat declin înregistrându-se în industria bunurilor de folosinţă îndelungată (-19,7%).

În primul trimestru din 2023, **investițiile nete** au crescut în termeni reali cu 13,6% comparativ cu trimestrul I 2022 fiind susținute în special de lucrările de construcții noi (16,7%), ramura predominantă în structura investițiilor (60,9% din total). Investițiile nete în celelalte componente s-au majorat cu ritmuri ce nu au depăşit pragul de 10%, respectiv 9,4% în cazul utilajelor şi a echipamentelor pentru transport şi 8,5% alte cheltuieli.

În primele patru luni din acest an, **volumul lucrărilor de construcţii** a avansat cu 12,1% faţă de perioada corespunzătoare din 2022. Pe elementele de structură creşterea pe componenta de reparaţii capitale a depăşit pragul de 30% comparativ cu primele 4 luni din 2022. In cazul construcţiilor noi dinamica din luna aprilie s-a înjumătăţit comparativ cu avansul din primul trimestru, până la 8,1%, astfel că în perioada ianuarie-aprilie 2023 majorarea a fost de 13,2%. După avansul modest de 0,4% din primul trimestru a activităţii lucrărilor de întreţinere şi reparaţii curente, în luna aprilie s-a înregistrat o majorare de 8,4%, ceea ce a condus la o creştere de 2,8% pe această componentă în perioada ianuarie – aprilie 2023 faţă de perioada corespunzătoare din 2022. Analiza pe obiecte de construcţii relevă o activitate susţinută în cazul **construcţiilor inginereşti** (39,2%), manifestată şi pe seama unui pronunţat efect de bază, continuând astfel parcursul de menţinere în palierul de creştere de două cifre. Creşterea cumulată din primele 4 luni ale acestui an a ajuns la 29,6%, după ce în perioada corespunzătoare din 2022 activitatea din această componentă se diminua cu 9,5%. In cazul clădirilor rezidenţiale se constată o încetinire de ritm, ceea ce a condus la o majorare de doar 1,8% a activităţii pe această componentă. În ceea ce priveşte clădirile nerezidenţiale, scăderea de 6,2% din luna aprilie a influenţat trecerea către palierul negativ, astfel că după primele 4 luni s-a înregistrat o reducere de 0,8% faţă de perioada corespunzătoare din 2022.

În primele cinci luni ale anului 2023 **volumul total al cifrei de afaceri din comerţul cu amănuntul** (cu excepția comerțului cu autovehicule şi motociclete) a avansat cu 3,3%, cu circa 2 puncte procentuale. mai puţin decât în primul trimestru al anului 2023. Vânzările de produse alimentare au continuat să înregistreze creşteri în perioada menţionată (5,1%), dar într-un ritm încetinit comparativ cu primul trimestru. Achiziţiile de produse nealimentare au crescut cu 4,0%, singura componentă ce a înregistrat o accelerare la nivelul primelor 5 luni comparativ cu primul trimestru fiind cea de produse farmaceutice. In schimb, vânzările de carburanţi, deşi au înregistrat în luna mai un avans important comparativ cu luna aprilie (20,7%), au rămas în teritoriul negativ (-1,0%) la finalul primelor cinci luni ale anului.

**Volumul total al cifrei de afaceri din serviciile prestate populaţiei** s-a majorat cu 16,1% la finalul primelor patru luni din acest an, decelerând cu 2,6 puncte procentuale comparativ cu primul trimestru al anului curent. În aceeaşi perioadă activităţile agenţiilor de turism s-au majorat cu 15,2%, iar cele din hoteluri și restaurante au înregistrat o dinamică de 20,0%. Serviciile de spălare a articolelor textile s-au intensificat, cifra de afaceri majorându-se cu 58,6%, consemnând astfel cea mai mare creştere a primelor patru luni din ultimii 10 ani. In schimb, activitățile de jocuri de noroc au avut o evoluţie mai modestă, astfel că la finalul primelor patru activitatea din acest domeniu a avut un nivel mai ridicat cu 4,7%.

**Valoarea cifrei de afaceri a serviciilor prestate întreprinderilor** s-a majorat cu 17,5% în perioada ianuarie-aprilie 2023. Avansul primelor patru luni a fost susţinut, în principal de sectorul alte servicii (21,5%), dar și de cel de activităţi de servicii informatice şi în tehnologia informaţiei (18,4%). Evoluţia prețurilor locuințelor precum și creditarea mai scumpă au condus la o diminuare a avansului serviciilor de tranzacții imobiliare până la 13,1%. Chiar dacă în perioada martie-aprilie activitățile de închiriere și leasing s-au temperat, acestea s-au menţinut în palierul pozitiv astfel că la finalul primelor 4 luni creşterea a fost de circa 30%. Creşteri de peste 40% a serviciilor prestate întreprinderilor s-au mai înregistrat în ramuri precum transporturi pe apă (59,8%) şi publicitate şi activităţi de studiere a pieţei (43,2%).

**Exporturile de bunuri** au totalizat, în primele 5 luni ale anului 2023, valoarea de 39,7 miliarde euro, înregistrând o dinamică pozitivă de 7,5% față de perioada similară a anului precedent (+2,8 miliarde euro), creşterile valorilor exprimate în euro având încă o componentă importantă de preţuri. Expedierile intra-comunitare au reprezentat 72,9% din total, iar exporturile destinate statelor extra UE au pierdut din dinamica anului precedent (+9,0% faţă +28,0% în ianuarie-mai 2022), acestea fiind susţinute de livrările de produse agroalimentare, cu peste 15 procente.

Exporturile au fost susţinute în proporție de circa 45% din maşini şi echipamente pentru transport, care au înregistrat o creştere cu 12,5% faţă de primele 5 luni ale anului 2022 şi de industria manufacturieră (fier, oţel, cauciuc, metal, lemn-exclusiv mobilă, articole de îmbrăcăminte şi accesorii, încălţăminte, mobilă şi părțile ei, aparatură de măsură şi control etc.) care, cu o valoare de 12,0 miliarde euro, a reprezentat peste 30% din total.

**Importurile de bunuri** s-au majorat în primele 5 luni ale anului 2023 cu 2,1%, până la 50,7 miliarde euro, valoarea achiziţiilor de pe piețele externe având o traiectorie descendentă încă din prima lună a anului. Pe zona intra UE de provenienţă, valoarea majorată cu 5,1% a introducerilor de bunuri a reprezentat 73,1% din totalul achiziţiilor. În acelaşi timp, importurile provenite din afara spaţiului UE au fost cu 5,2% mai mici decât în primele 5 luni ale anului 2022, pe fondul reducerii cu 11,4% a importurilor de combustibili minerali, lubrifianți și materiale derivate de provenienţă extra-comunitară, acestea reprezentând 68,0% din achiziţiile externe de produse energetice.

Structura importurilor de bunuri a fost dominată, ca şi în cazul exporturilor, de grupele de produse maşini şi echipamente pentru transport (35,8% din total şi o creştere cu 12,5%) şi mărfuri manufacturate, clasificate în principal după materia primă (17,9% din total şi o reducere cu 6,1%). De menționat faptul că în această perioadă grupa combustibililor minerali, lubrifianți şi materiale conexe, constituită din: petrol şi produse petroliere; gaz şi produse industriale din gaz; energie electrică şi cărbune, cocs şi brichete şi-a redus semnificativ valoarea achizițiilor față de perioada similară a anului 2022 (-19,4%), pe fondul reducerii preţurilor internaţionale.

**Evoluția Comerțului Exterior ianuarie - mai 2023**

**Deficitul comercial FOB-CIF**, în primele 5 luni ale anului 2023, a atins o valoare de 11,1 mld. euro, fiind cu 1,7 mld. euro mai mic decât în intervalul de comparaţie din 2022, recuperarea fiind atribuită în proporție de 95,2% schimburilor extra-comunitare.

Zona de petrochimie (produse farmaceutice, îngrăşăminte, materiale plastice etc.) a generat peste 47% din nivelul deficitului extern, cu o pierdere de 5,2 mld. euro, însă, pe parcursul ultimelor şase luni, evoluţia a fost una pozitivă, în sensul în care importurile au înregistrat scăderi încă din decembrie 2022.

Valoarea de 2,5 mld. euro înregistrată la categoria mărfurilor manufacturate clasificate în principal după materia primă a reprezentat al doilea mare deficit comercial al primelor cinci luni ale anului 2023, în timp ce pierderea înregistrată în schimburile comerciale cu combustibili și lubrifianți a fost de 1,9 mld. euro şi a constituit 16,8% din nivelul total al deficitului. Deşi achiziţiile de astfel de bunuri au avut o dinamică negativă, fiind influenţate de temperarea preţurilor pe pieţele externe, ele continuă să fie deficitare şi să pună presiune pe soldul balanţei comerciale.

Deficitul de alimente şi animale vii, înregistrat în ianuarie-mai 2023, a fost de 1,7 mld. euro, situându-se cu aproape 1 mld. euro peste nivelul perioadei similare a anului 2022 şi a rezultat în totalitate din schimburile intra-comunitare. Comerţul cu mașini și echipamente pentru transport a realizat un parcurs favorabil, creşterea exporturilor reuşind să se situeze uşor peste cea a importurilor (12,5% la exporturi şi 11,8% la importuri) şi au fost recuperate peste 50 mil. euro faţă de deficitul perioadei de comparaţie din anul 2022 (-385,3 mil. euro faţă de -437,3 mil. euro)

**Contul curent al balanței de plăți** a înregistrat, în primele patru luni ale anului 2023, un deficit de 5,47 mld. euro, cu 29,2% mai puțin față de perioada similară a anului precedent, când valoarea deficitul contului curent a fost de 7,72 mld. euro. Recuperarea înregistrata în această perioadă a avut loc pe fondul reducerii deficitului comercial cu 8,0% (de la -9,30 mld. euro, la -8,56 mld. euro), concomitent cu majorarea cu 51,5% a excedentului înregistrat de balanţa serviciilor.

Soldul negativ înregistrat de balanţa comercială s-a redus cu 743 mil. euro față de valoarea consemnată în primele patru luni din 2022, în condițiile în care dinamica exporturilor s-a situat cu 4,0 puncte procentuale peste cea a importurilor de bunuri (7,7% creșterea exporturilor față de creșterea de 3,7% a importurilor). Tendinţa de redresare a schimburilor comerciale reflectă comportamentul sectorului de export/import, în condiţiile atenuării creşterii preţurilor pe pieţele internaţionale la produsele energetice.

În primele patru luni ale anului 2023, componenta de servicii a contribuit pozitiv la soldul balanței de plăți a României, cu un excedent de 5,05 mld. euro, provenit, în principal, din serviciile de telecomunicații, informatice și informaționale (+2,06 mld. euro) şi cele de transport (+2,01 mld. euro), care au fost susținute de majorarea cu 11,6% a încasărilor din transportul rutier de mărfuri. Au fost raportate valori pozitive în creștere şi la serviciile de prelucrare a bunurilor (un sold de 1,08 mld. euro), în timp ce la alte servicii pentru afaceri excedentul a avut o majorare de 2,6 ori, de la 317 mil. euro în primele patru luni din 2022, la 810 mil. euro în perioada similară a anului curent. Componenta de turism/călătorii a recuperat 75 mil. euro din deficitul înregistrat în primele patru luni ale anului 2022, dar continuă să influențeze în mod negativ evoluția contului curent.

Un alt factor care a influențat dinamica soldului de cont curent a fost deteriorarea balanţei veniturilor primare, care a înregistrat o adâncire a deficitului cu 9,8%, ajungând la -2,38 mld. euro, pe fondul ieşirilor suplimentare de profit reinvestit (+184 mil. euro) şi a majorării a dobânzilor plătite de administraţia publică în contul împrumuturilor externe pe termen lung (+272 mil. euro). În acelaşi timp, balanţa veniturilor secundare s-a închis cu un sold pozitiv de 422 mil. euro, în creştere cu 1,4% față de ianuarie-aprilie 2022, această majorare fiind generată, în principal, de componenta de fonduri europene (+229 mil. euro) şi atenuată de transferurile curente ale lucrătorilor (-282 mil. euro).

**Investițiile străine directe** au înregistrat, în perioada ianuarie-aprilie 2023, o valoare de 2,91 mld. euro, cu 12,6% sub nivelul înregistrat în aceeaşi perioadă a anului 2022 și au acoperit 53,2% din deficitul de cont curent. Investițiile reale în economie (reprezentate de participațiile la capital şi profit reinvestit) au fost de 3,38 mld. euro, în timp ce creditele intra-grup au înregistrat o valoare netă negativă de 474 mil. euro.

**Preţurile de consum** s-au încadrat pe un trend descendent pe întregul lanţ între producători şi consumatori, inflaţia înregistrând la nivelul primelor cinci luni din anul 2023 o rată medie de 13,34%. Remarcăm menţinerea dinamicii preţurilor produselor alimentare din această perioadă la un nivel ridicat, depăşind creşterea medie cu 7,6 puncte procentuale, ca urmare a efectelor de runda a doua a majorării preţurilor bunurilor energetice şi a produselor agroalimentare.

**Contribuții la rata anuală a inflației (%)**

Totodată, măsurile de combatere a inflației din ultima perioadă, ca şi reducerea preţurilor globale pentru bunurile energetice au avut un efect de temperare a ascensiunii preţurilor de consum pe total, traiectoria inflaţiei încadrându-se pe un trend descrescător. Inflaţia anuală a ajuns la 10,64% în mai 2023, după ce în decembrie an anterior s-a situat la 16,37%.

Pe componente, inflaţia şi-a încetinit viteza de creştere, mediile înregistrate la cinci luni încadrându-se pe un parcurs descendent. Preţurile alimentare au decelerat într-un ritm mai redus, până la 20,95%, în timp ce produsele nealimentare au indicat o rată medie de 9,22%. Doar serviciile au rămas pe o pantă uşor crescătoare, media primelor cinci luni fiind de 10,66%.

**Cursul mediu de schimb leu/euro** s-a situat, în primele 6 luni ale anului curent, la valoarea de 4,9335 lei/euro, moneda națională înregistrând o apreciere în termeni nominali de 0,24% față de perioada corespunzătoare din 2022. În perioada ianuarie - iunie 2023 raportul euro/dolar a fost de 1,08, fiind consemnată o redresare a monedei europene, după aprecierea consistentă înregistrată de dolarul american pe parcursul anului 2022.

**Efectivul salariaților** şi-a continuat tendinţa rezilientă şi în anul 2023 urmând în linii mari evoluţia activităţii economice. Astfel, la sfârşitul lunii aprili**e** comparativ cu perioada corespunzătoare din anul 2022, efectivul salariaţilor a fost de 5113,2 mii persoane, în creştere cu 70,3 mii persoane, respectiv 1,4%.

Ponderea cea mai mare în total economie o reprezintă numărul de salariaţi din industrie care a ajuns la 25,3% (respectiv 1293,9 mii persoane).

**Numărul mediu al salariaților** (calculat ca medie aritmetică a efectivelor lunare) în primele 4 luni ale anului 2023 a fost de 5100,9 mii persoane, în creştere cu 69,2 mii persoane (respectiv cu 1,4%) faţă de perioada corespunzătoare din anul 2022 (5031,6 mii persoane).

Industria reprezintă 25,3% din numărul total de salariaţi pe economie (respectiv 1291,7 mii persoane). Numărul mediu de salariaţi din industrie a crescut cu 5,5 mii persoane (respectiv cu 0,4%) faţă de perioada corespunzătoare din anul 2022 iar industria prelucrătoare a înregistrat o creştere cu 4,9 mii persoane (respectiv 0,5%).

Cumulat, în primele 4 luni 2023, efectivul de salariaţi din **sectorul bugetar,** care reprezintă 19,8% din totalul salariaţilor, a avut o creștere de 1,2%, iar în sectorul **concurențial**, cu o pondere de 80,2%, au crescut cu 1,4% față de aceeași perioadă a anului 2022. În cadrul sectorului bugetar s-a înregistrat o creștere de 2,1% în învăţământ, 0,7% în sănătate și asistență socială iar în administrația publică de 0,6%. Salariații din sectorul bugetar au fost distribuiți astfel: 43,3% în sănătate şi asistență socială, 35,6% în activitățile de învățământ şi 21,0% în administrația publică.

**Câştigul salarial mediu brut** pe total economie a fost, în primele 4 luni ale anului 2023, de 7.069 lei, cu 13,4% mai mare decât cel înregistrat în perioada corespunzătoare a anului 2022. **Câştigul salarial mediu net** s-a majorat cu 15,1%, fiind de 4.411 lei.

Creșteri semnificative ale câștigului salarial mediu brut s-au înregistrat în activitățile: transporturi pe apă (44,0%), extracția petrolului brut și a gazelor naturale (27,1%), extracția cărbunelui superior și inferior (27,0%), fabricarea autovehiculelor de transport rutier, a remorcilor si semiremorcilor (21,8%) , construcții (21,6%), activităţi de servicii administrative şi activităţi de servicii suport (20,4%), producția și furnizarea de energie electrică și termică, gaze (18,0%).

**În sectorul bugetar**, creşterea medie a câştigului salarial mediu brut a fost de 5,9% comparativ cu perioada corespunzătoare a anului 2022, în timp ce **în sectorul concurenţial** s-a majorat cu 15,7%. În termeni reali, pe total economie, câştigul salarial a crescut cu 1,0%. Câştigul salarial real în **sectorul bugetar** a înregistrat o scădere de 7,0%, iar în **sectorul concurenţial** o creştere de 3,2%.

**Șomajul înregistrat** la nivel național s-a menţinut relativ constant, astfel că la sfârșitul lunii mai 2023 a ajuns la 225,9 mii persoane, cu 3,3 mii persoane mai mare decât la sfârşitul lunii mai 2022 (222,6 mii persoane), cu o rată a șomajului de 2,88% cu 0,04% mai mică decât rata şomajului înregistrat la sfârşitul lunii mai 2022 (2,84%). Din totalul șomerilor înregistrați, 37,8 mii persoane au fost șomerii indemnizați (16,7%) şi 188,1 mii persoane șomeri neindemnizaţi (83,3%). Pe medii de rezidență numărul șomerilor înregistrați se prezintă astfel: 64,4 mii persoane (28,5%) din mediul urban şi 161,5 mii persoane (71,5%) din mediul rural.

Structura **șomajului pe grupe de vârstă,** la sfârșitul lunii mai 2023, relevă faptul că cea mai mare pondere revine grupei de vârstă 40 - 49 de ani, care reprezentau 21,9% din totalul șomerilor înregistrați, urmați de grupele 50 - 55 de ani (18,0%), peste 55 de ani (18,4%) și 30-39 ani (14,1%).

**După nivelul de instruire**, șomerii fără studii și cei cu nivel de instruire primar, gimnazial şi profesional aveau ponderea cea mai mare în totalul șomerilor înregistrați, respectiv 68,4%. Șomerii cu nivel de instruire liceal și post-liceal reprezentau 15,7% din totalul șomerilor înregistrați, iar cei cu studii universitare 4,7%.

În ceea ce privește **șomajul de lungă durată**, la sfârșitul lunii mai 2023 se aflau înregistrați 82,7 mii persoane (32,3%), din care 7,8 mii persoane din rândul tinerilor cu vârsta sub 25 de ani aflați în șomaj de peste 6 luni (30,9% din totalul șomerilor sub 25 de ani) și 74,9 mii adulți aflați în șomaj de peste 12 luni (37,3% din rândul șomerilor adulţi).

# **Politica fiscal-bugetară aferentă anului 2023**

Construcția bugetară pe anul 2023 a avut la bază următoarele obiective:

1. **Continuarea măsurilor pentru o redresare economică** **robustă**, menținerea și susținerea unui nou cadru de dezvoltare durabilă, justă și intruzivă care să asigure o tranziție eficientă economic, suportabilă social și axată pe competitivitate, inovație și decarbonizare care să conducă la eliminarea vulnerabilităților din economie și să asigure un nivel de trai decent;
2. **Continuarea realizării graduale a consolidării fiscale** prin măsuri care să permită atingerea țintei de deficit prevăzută de regulamentele europene până la sfârșitul anului 2024, contribuind, în acest fel la scăderea inflației, a ratelor dobânzilor, a deficitului comercial și de cont curent al balanței de plăti, precum și la stabilitatea cursului valutar al leului;
3. **Reforma, prioritizarea și programarea multianuală a investițiilor publice** într-o manieră eficientă, profesionistă și transparentă cu efect multiplicator și aport direct la formarea brută de capital fix, prin creșterea aportului fondurilor europene aferente cadrului financiar 2021-2027 și cele aferente Mecanismului de Redresare și Reziliență ce finanțează reformele și investițiile stabilite prin Programul Național de Redresare și Reziliență, cel mai mare pachet de stimulare din resursele europene alocate României;
4. **Consolidarea unei politici fiscale predictibile** ferm angajate pe panta de reducere a deficitului bugetar, pentru susținerea și adaptarea mediului de afaceri la provocările ridicate de suita de crize cu care se confruntă societatea, simplificarea fiscalității și fluidizarea proceselor interne, pentru a crea premisa unei creșteri economice sănătoase și durabile;
5. **Dezvoltarea și diversificarea instrumentelor de management ale datoriei publice** pentru menținerea datoriei publice la un nivel sustenabil;
6. **Măsuri consistente pentru crearea și consolidarea unor finanțe publice sănătoase**, prin eficientizarea calitativă a cheltuielilor publice cu focalizare pe :

* **Finanțarea unor măsuri active economice pentru sprijinirea grupurilor celor mai vulnerabile, reforme în domeniul muncii, al pensiilor, al sprijinirii IMM** al căror lanț de aprovizionare a fost puternic afectat de *agresiunea rusă împotriva Ucrainei*;
* **Consolidarea bugetării pe programe pe bază de indicatori de rezultat** la toate nivelurile administrației publice centrale și locale care să permită transparența deplină a cheltuielilor publice, îmbunătățirea clarității și coerenței procesului de bugetare, prioritizarea politicilor sectoriale și asigurarea unei competiții reale între proiectele propuse spre finanțare și susținerea performanței;
* **Întărirea guvernanței corporative la companiile de stat** în vederea îmbunătățirii performanței acestora, prin utilizarea celor mai bune practici la nivel european.

**Principalele măsuri avute în vedere la elaborarea bugetului pe anul 2023:**

* în anul 2023, începând cu data de 1 ianuarie, cuantumul brut al salariilor de bază/soldelor de funcție/salariilor de funcție/indemnizațiilor de încadrare lunară de care beneficiază personalul plătit din fonduri publice se majorează cu 10% față de nivelul acordat pentru luna decembrie 2022, fără a se depăși valoarea nominală pentru anul 2022 stabilită potrivit anexelor la Legea-cadru nr. 153/2017, cu modificările și completările ulterioare, respectiv prin înmulțirea coeficienților de ierarhizare cu 2.500 lei;
* În anul 2023, începând cu data de 1 ianuarie, cuantumul sporurilor, indemnizațiilor, compensațiilor, primelor și al celorlalte elemente ale sistemului de salarizare care fac parte, potrivit legii, din salariul brut lunar, solda lunară de care beneficiază personalul plătit din fonduri publice se menține cel mult la nivelul cuantumului acordat pentru luna decembrie 2022, în măsura în care personalul ocupă aceeași funcție și își desfășoară activitatea în aceleași condiții;
* Menținerea cuantumului indemnizației de hrană la nivelul din anul 2022;
* Munca suplimentară efectuată peste durata normală a timpului de lucru de către personalul din sectorul bugetar încadrat în funcții de execuție sau de conducere, precum și munca prestată în zilele de repaus săptămânal, de sărbători legale și în celelalte zile în care, în conformitate cu reglementările în vigoare, nu se lucrează în cadrul schimbului normal de lucru se vor compensa numai cu timp liber corespunzător acestora cu anumite excepții prevăzute de lege;
* În anul 2023 nu se acorda personalului bugetar bilete de valoare, cu excepția tichetelor de creșă, reglementate de Legea nr. 165/2018 privind acordarea biletelor de valoare, cu modificările și completările ulterioare, precum și premii;
* Menținerea în anul 2023 a voucherelor de vacanță în cuantum de 1.450 lei pentru personalul plătit din fonduri publice;
* În anul 2023 se pot acorda premii pentru sportivii și colectivele tehnice care au obținut performante deosebite la acțiunile sportive internaționale și naționale oficiale, pentru elevii, studenții, cercetătorii și profesorii care au obținut distincții la olimpiadele internaționale și concursurile internaționale și naționale pe discipline de învățământ și pentru profesorii care i-au pregătit pe aceștia, cu încadrarea în alocarea bugetară;
* În anul 2023, cuantumul compensației bănești, respectiv al alocației valorice pentru drepturile de hrană, valoarea financiară anuală a normelor de echipare și valoarea financiară a drepturilor de echipament se mențin în plată la nivelul acordat pentru luna decembrie 2022;
* În anul 2023 nu se acordă ajutoarele sau, după caz, indemnizațiile la ieșirea la pensie, retragere, încetarea raporturilor de serviciu ori la trecerea în rezervă;
* La data de 1 ianuarie 2023 se stabilește punctul de pensie la 1785 lei în creștere cu 12,5% față de anul 2022;
* Începând cu 1 ianuarie 2023, pensiile militare de stat ale căror cuantumuri brute recalculate, stabilite și/sau actualizate, după caz, potrivit prevederilor Legii nr. 223/2015, cu modificările și completările ulterioare, până la data de 31.12.2017, și indexate ulterior, în conformitate cu legislația în vigoare, aflate în plată la 31 decembrie 2022, se indexează din oficiu, astfel:

a) până la 3.000 lei inclusiv, se indexează cu 12,5%, fără să depășească 3.256 lei;

b) între 3.001 lei – 4.400 lei inclusiv, se indexează cu 8,5%, fără să depășească 4.687 lei;

c) între 4.401 lei – 5.800 lei inclusiv, se indexează cu 6,5%, fără să depășească 6.103 lei;

d) între 5.801 lei – 7.200 lei inclusiv, se indexează cu 5,2%, fără să depășească 7.518 lei;

e) între 7.201 lei – 8.600 lei, se indexează cu 4,4%, fără să depășească 8.902 lei;

f) între 8.601 lei – 10.000 lei, se indexează cu 3,5%, fără să depășească 10.000 lei.

* Începând cu 1 ianuarie 2023, pensiile militare de stat stabilite potrivit prevederilor Legii nr. 223/2015, cu modificările și completările ulterioare, începând cu data de 01.01.2018, și indexate ulterior, în conformitate cu legislația în vigoare, aflate în plată la 31 decembrie 2022, se indexează din oficiu, astfel:

a) până la 3.000 lei inclusiv, se indexează cu 3,8%, fără să depășească 3.076 lei;

b) între 3.001 lei – 4.400 lei inclusiv, se indexează cu 2,5%, fără să depășească 4.485 lei;

c) între 4.401 lei – 5.800 lei inclusiv, se indexează cu 1,9%, fără să depășească 5.888 lei;

d) între 5.801 lei – 7.200 lei inclusiv, se indexează cu 1,5%, fără să depășească 7.295 lei;

e) între 7.201 lei – 8.600 lei, se indexează cu 1,3%, fără să depășească 8.687 lei;

f) între 8.601 lei – 10.000 lei, se indexează cu 1%, fără să depășească 10.000 lei.

* Începând cu data de 1 ianuarie 2023 indemnizația socială pentru pensionari este de 1.125 lei;
* În anul 2023 se acordă un ajutor financiar pensionarilor sistemului public de pensii, pensionarilor din sistemul pensiilor militare de stat și beneficiarilor de drepturi prevăzute de legi cu caracter special plătite de casele teritoriale de pensii/casele de pensii sectoriale ale căror venituri lunare sunt mai mici sau egale cu 3.000 de lei, în funcție de veniturile lunare realizate. Ajutorul financiar se plătește, din oficiu, în luna ianuarie 2023 respectiv, octombrie 2023.

a) în cuantum de 1.000 de lei, dacă nivelul veniturilor lunare este de până la 1.500 lei, inclusiv;

b) în cuantum de 800 de lei, dacă nivelul veniturilor lunare este între 1.501 lei și 2.000 lei, inclusiv;

c) în cuantum de 600 de lei, dacă nivelul veniturilor lunare este între 2.001 lei și 3.000 lei, inclusiv.

Ajutorul financiar prevăzut la alin. (1) se plătește în două tranșe, în lunile ianuarie 2023 respectiv, octombrie 2023, astfel:

a) în cuantum de 500 lei, dacă nivelul veniturilor lunare este de până la 1.500 lei, inclusiv;

b) în cuantum de 400 lei, dacă nivelul veniturilor lunare este între 1.501 lei și 2.000 lei, inclusiv;

c) în cuantum de 300 de lei, dacă nivelul veniturilor lunare este între 2.001 lei și 3.000 lei, inclusiv.

* Plata eșalonată a hotărârilor judecătorești având ca obiect acordarea de drepturi salariale personalului din sectorul bugetar;
* În anul 2023 se mențin în plată la nivelul acordat/cuvenit pentru luna decembrie 2022:

a) indemnizațiile prevăzute de Decretul-lege nr. 118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum și celor deportate în străinătate ori constituite în prizonieri, republicat;

b) drepturile prevăzute de Legea nr. 49/1991 privind acordarea de indemnizații și sporuri invalizilor, veteranilor și văduvelor de război, cu modificările și completările ulterioare, cu excepția indemnizațiilor prevăzute la art. 1 alin.(1);

c) drepturile prevăzute de Legea nr. 44/1994 privind veteranii de război, precum și unele drepturi ale invalizilor și văduvelor de război, republicată, cu modificările și completările ulterioare;

d) drepturile prevăzute de Legea nr. 49/1999 privind pensiile I.O.V.R., cu modificările și completările ulterioare;

e) indemnizațiile prevăzute de Ordonanța Guvernului nr. 105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice, republicată, cu modificările și completările ulterioare;

f) indemnizațiile prevăzute de Legea nr. 309/2002 privind recunoașterea și acordarea unor drepturi persoanelor care au efectuat stagiul militar în cadrul Direcției Generale a Serviciului Muncii în perioada 1950 - 1961, cu modificările și completările ulterioare;

g) indemnizația prevăzută de Legea nr. 109/2005 privind instituirea indemnizației pentru activitatea de liber profesionist a artiștilor interpreți sau executanți din România, republicată;

h) indemnizația președintelui Consiliului National al Organizațiilor de Pensionari și al Persoanelor Vârstnice, prevăzută de Legea nr. 16/2000 privind organizarea și funcționarea Consiliului National al Organizațiilor de Pensionari și al Persoanelor Vârstnice, republicată;

i) indemnizațiile acordate membrilor Academiei Române, membrilor Academiei Oamenilor de Știință din România, membrilor Academiei de Științe Medicale din România, membrilor Academiei de Științe Agricole și Silvice "Gheorghe Ionescu-Șișești" și membrilor Academiei de Științe Tehnice din România;

j) sprijinul material acordat urmașilor membrilor Academiei Române și urmașilor membrilor Academiei Oamenilor de Știință din România;

k) ajutorul lunar pentru soțul supraviețuitor, acordat în temeiul Legii nr. 578/2004 privind acordarea unui ajutor lunar pentru soțul supraviețuitor, cu modificările ulterioare;

l) indemnizațiile reparatorii lunare, potrivit art. 4 alin. (2) și art. 7 din Legea nr. 226/2011 privind reparațiile morale și materiale pentru fostele cadre militare active, îndepărtate abuziv din armată în perioada 23 august 1944 - 31 decembrie 1961, cu modificările și completările ulterioare;

m) drepturile prevăzute de Legea nr. 168/2020 pentru recunoașterea meritelor personalului participant la acțiuni militare, misiuni și operații pe teritoriul sau în afara teritoriului statului român și acordarea unor drepturi acestuia, familiei acestuia și urmașilor celui decedat, cu modificările și completările ulterioare.

* În anul 2023 indemnizațiile stabilite în baza Legii recunoștinței pentru victoria Revoluției Române din Decembrie 1989, pentru revolta muncitorească anticomunistă de la Brașov din noiembrie 1987 și pentru revolta muncitorească anticomunistă din Valea Jiului - Lupeni - august 1977 nr. 341/2004, cu modificările și completările ulterioare, se acordă în cuantumul cuvenit sau aflat în plată în luna decembrie 2022;
* Neactualizarea în anul 2023 a pensiilor de serviciu cu rata medie anuala a inflației pentru anumite categorii de personal stabilite de lege;
* Începând cu data de 1 ianuarie 2023, invalizilor de război, veteranilor de război și văduvelor de război li se acordă o indemnizație după cum urmează:

a) invalizilor de război:

* 1.950 de lei lunar, pentru marii mutilați și cei încadrați în gradul I de invaliditate;
* 1.300 de lei lunar, pentru cei încadrați în gradul II de invaliditate;
* 1.170 de lei lunar, pentru cei încadrați în gradul III de invaliditate;

b) veteranilor de război:

* 780 de lei lunar;

c) văduvelor de război, dacă nu s-au recăsătorit:

* 780 de lei lunar."
* În luna ianuarie 2023 persoanele cu dizabilități beneficiază în mod excepțional de o indemnizație compensatorie. De indemnizația compensatorie vor beneficia persoanele cu handicap existente în plată în luna decembrie 2022 pentru prestațiile sociale prevăzute de art. 58 alin.(4) și (5) din Legea nr.448/2006, republicată, cu modificările și completările ulterioare.
* Indemnizația compensatorie se stabilește pentru adultul cu handicap la nivelurile menționate reprezentând valoarea în lei a indemnizației lunare acordată în baza art. 58 alin.(4) lit. a), respectiv la art. 58 alin.(4) lit.b) (iii) din Legea nr.448/2006, republicată, cu modificările și completările ulterioare , iar pentru copilul cu handicap la nivelul reprezentând valoarea în lei a prestației sociale acordată în baza art. 58 alin.(5) din același act normativ;
* Numărul maxim de posturi finanțat în anul 2023 din fonduri publice de către instituțiile și autoritățile publice, indiferent de modul de finanțare și subordonare să fie stabilit astfel încât să se asigure plata integrală a drepturilor de natură salarială acordate în condițiile legii cu încadrarea în cheltuielile de personal. Ordonatorii de credite vor stabili numărul maxim de posturi care se finanțează, cu respectarea acestei condiționalități;
* Menținerea nivelului rentelor viagere în cuantumul aflat în plată în luna decembrie 2022 prevăzute la art. 64 din Legea educației fizice și sportului nr. 69/2000, cu modificările și completările ulterioare;
* Menținerea cuantumului lunar al indemnizației de merit acordată în baza Legii nr. 118/2002 la nivelul din luna decembrie 2022, de 6.240 lei;
* Prorogarea prevederilor Legii educației naționale nr.1/2011, cu privire la alocarea de la bugetul de stat și bugetele locale a echivalentului a 6% din produsul intern brut și acordarea din fonduri publice a 1% din produsul intern brut pentru cercetare – măsură prevăzută și în Ordonanța Guvernului nr.57/2002 privind cercetarea științifică și dezvoltarea tehnologică;
* În anul 2023 se acordă reduceri de tarife sau, după caz, gratuități, numai în limita a 3 călătorii dus-întors sau 6 călătorii simple, la facilitățile de transport prevăzute în o serie de acte normative:

a) art. 5 alin. (1) lit. f) din Legea nr. 341/2004, cu modificările și completările ulterioare;

b) art. 210 alin. (3) din Legea nr. 303/2022 privind statutul judecătorilor și procurorilor.

* Cupoanele sociale și sprijinul pentru învățare prevăzute la art. 27 alin. (6) și art.356 din Legea nr. 1/2011, cu modificările și completările ulterioare, nu se acordă până la data de 31 decembrie 2023;
* Începând cu data de 1 ianuarie 2023, salariul de bază minim brut pe țară garantat în plată, se stabilește în bani, fără a include sporuri și alte adaosuri, la suma de 3.000 lei lunar, pentru un program normal de lucru în medie de 165,333 ore pe lună, reprezentând 18,145 lei/oră.

**Măsuri destinate îmbunătățirii nivelului de colectare a veniturilor bugetare avute în vedere de către Agenția Națională de Administrare Fiscală**

Agenția Națională de Administrare Fiscală îsi concentrează toate eforturile pentru a continua ritmul accelerat de implementare a proiectelor de reformă şi modernizare asumate prin documentele sale programatice, respectiv: Strategia fiscal bugetară pentru perioada 2023-2025 și Strategia ANAF pentru perioada 2021-2024, precum și prin Planul Național de Redresare și Rezilienţă (PNRR).

Ministerul Finanțelor și-a asumat prin PNRR reforma Agenției Naționale de Administrare Fiscală (ANAF) prin digitalizare, astfel încât colectarea impozitelor să devină mai eficientă, obiectivul de a mări ponderea veniturilor în PIB (cu 2,5 puncte procentuale până în trimestrul IV 2025, comparativ cu 2019) și de a reduce deficitul de încasare a TVA (cu 5 puncte procentuale până în trimestrul II 2026, comparativ cu 2019). Reforma urmărește crearea cadrului procedural propice pentru implementarea și utilizarea managementului integrat de risc la nivelul administrației fiscale, de către toate funcțiile administrației pentru crearea unui sistem de identificare, planificare, evaluare și adaptare a activităților în procesul de administrare fiscală, în funcție de riscurile fiscale identificate.

Implementarea acestei reforme se bazează pe trei direcții prioritare de acțiune:

* creșterea conformării voluntare a contribuabililor prin dezvoltarea serviciilor digitale,
* îmbunătățirea proceselor de administrare a impozitelor şi taxelor, inclusiv prin implementarea managementului integrat al riscurilor,
* asigurarea capacității de răspuns la provocările informaționale actuale și viitoare, inclusiv în contextul pandemiei, prin transformarea digitală a Ministerului Finanțelor/Agenției Naționale de Administrare Fiscală.

În același timp, se continuă măsurile privind identificarea şi abordarea timpurie a riscurilor de neconformare prin dezvoltarea instrumentelor specifice astfel:

* identificarea și analiza riscurilor de neconformare cu impact fiscal semnificativ în domeniul TVA, al impozitului pe profit/impozitului pe veniturile microîntreprinderilor, al impozitului pe venit și al contribuţiilor sociale;
* stabilirea opțiunilor de tratament pentru atenuarea eficientă a riscurilor de neconformare fiscală identificate și analizate în vederea:
* optimizării acțiunilor de control fiscal și orientării acestora către acţiuni bine ţintite, la contribuabili cu risc fiscal semnificativ;
* creșterii ponderii verificărilor documentare, în cazul contribuabililor ale căror riscuri de neconformare pot fi tratate prin controale scurte și eficiente;
* asigurării unui mediu fiscal echitabil și descurajării concurenței neloiale;
* derularea de acţiuni concomitente și colaborative ale structurilor abilitate de control la persoanele juridice și la persoanele fizice în cazurile complexe de evaziune fiscală/optimizare fiscală.

Digitalizarea este o prioritate şi reprezintă cheia consolidării capacităţii administrative necesară transformării ANAF într-o organizaţie transparentă şi eficientă, care să ofere servicii de calitate menite să crească nivelul de încredere al contribuabililor și, totodată, să contribuie la creşterea gradului de conformare voluntară și implicit la creșterea gradului de colectare a veniturilor bugetare. ANAF îsi concentrează toate eforturile pentru a continua ritmul accelerat de implementare a proiectelor de reformă şi modernizare asumate prin documentele sale programatice.

ANAF are ca deziderat atingerea deplinei operaționalizări a managementului integrat al riscurilor fiscale, coroborat cu implementarea sistemului de facturare electronică RO e-factura, a sistemului One Stop Shop (OSS) și a tuturor celorlalte proiecte de digitalizare, care împreună cu "Fişierul standard de audit" - SAF-T și cu conectarea caselor de marcat, vor conduce la creșterea gradului de colectare și la scăderea decalajului fiscal, astfel:

* *Dezvoltarea și implementarea sistemului informatic SAF-T (Fișierul Standard de Control Fiscal) - finalizat în august 2022, prin care:*
* se asigură transferul electronic de date financiar-contabile de la companii către administrația fiscală, prin transmiterea declarației informative D406;
* se standardizează informațiile relevante pentru control fiscal în vederea eficientizării activității și reducerii costului conformării pentru companii.

Sistemul este operațional de la data de 1 ianuarie 2022, dată care a reprezentat și începerea termenului de depunere pentru marii contribuabili. Odată cu 1 ianuarie 2023 a intrat în vigoare și termenul de depunere pentru contribuabilii mijlocii, urmând ca de la 1 ianuarie 2025 să intre în vigoare teremenul pentru contribuabili mici.

* *Sistemul național privind factura electronică RO e-Factura - sistem operațional începând cu luna noiembrie 2021;*

Proiectul a fost demarat în luna martie 2020 de către Ministerul Finanțelor și ANAF, în vederea eficientizării colectării impozitelor și taxelor, vizând în principal îmbunătățirea și consolidarea gradului de colectare a TVA și prevenirea/combaterea evaziunii fiscale. În prezent sistemul este:

* opțional pentru toate categoriile de contribuabili pentru relația business-to-business;
* obligatoriu pentru unitățile afiliate ce au încasări în baza tichetelor de vacanță, de la data de 1 aprilie 2022;
* obligatoriu pentru furnizorii de produse cu risc fiscal ridicat, de la data de 1 iulie 2022;
* obligatoriu pentru relația business-to-government, de la data de 1 iulie 2022.
* *Implementarea pachetului TVA privind comerțul electronic conform reglementărilor la nivelul UE, prin dezvoltarea sistemului informatic One Stop Shop - finalizat, în decembrie 2022 stadiu închidere/ recepție;*

Sistemul One Stop Shop (OSS) este o platformă electronică pusă la dispoziția contribuabililor de către toate statele membre pentru îndeplinirea obligațiilor de înregistrare, declarare și plata TVA datorat de către persoanele impozabile care efectuează comerț electronic prin livrări transfrontaliere a anumitor categorii de bunuri si servicii către persoane neimpozabile din cadrul UE.

Sistemul este operațional începând cu data de **1 iulie 2021**, în conformitate cu obligațiile asumate la nivel comunitar.

* *Sistemul național privind monitorizarea transporturilor rutiere de bunuri cu risc fiscal ridicat RO e-Transport.* Acest sistem creează premisele unui control sporit al monitorizării tranzacțiilor cu bunuri cu risc fiscal ridicat și implicit posibilitatea urmăririi creșterii gradului de conformare prin fiscalizarea tranzacțiilor comerciale. Începând cu data de 01.07.2022 a devenit obligatorie declararea în aplicația RO e-Transport transportul pe teritoriul României a bunurilor cu risc fiscal ridicat.
* *Implementarea* proiectului “Îmbunătățirea sistemului de monitorizare a tranzacțiilor intracomunitare (SIMTIC)”, cod SIPOCA 702, parte integrantă din RO e-Transport. Proiectul a fost finalizat în data de 26 iunie 2023, obiectivele specifice ale proiectului fiind îndeplinite prin următoarele rezultate atinse:
* Procedură de monitorizare a tranzacțiilor intracomunitare de bunuri, îmbunătățită;
* Sistem informatic operațional care să permită gestionarea datelor culese prin aplicația informatică destinată monitorizării tranzacțiilor intracomunitare de bunuri;
* Campanie de informare și promovare a procedurii simplificate și a sistemului informatic aferent, derulată;
* Cunoștințe și abilități ale personalului din cadrul ANAF - Direcția Generală Antifraudă Fiscală, îmbunătățite, prin derularea unor sesiuni de instruire organizate în domeniul tranzacțiilor intracomunitare.

Implementarea proiectelor de digitalizare precum SAF-T (Fișierului Standard de Control Fiscal), RO-e Transport, factura electronică și interconectarea aparatelor de marcat vor aduce beneficii progresive prin diminuarea poverii administrative, reducerea decalajului fiscal, în special în zona de TVA, vor contribui la combaterea evaziunii fiscale și vor conduce, implicit, la o **mai bună colectare**.

Totodată, în vederea implementării obiectivelor strategice, ANAF va finaliza în perioada 2023-2025 o serie de proiecte care se aflau în derulare în anul 2022, ale căror rezultate vor avea impact în toate domeniile de activitate ale instituției, precum:

* actualizarea sistemelor informatice de administrare fiscală a contribuabililor și asigurarea interoperabilităţii acestora cu sistemele informatice ale instituţiilor statului care deţin și pot furniza informații utile în activitatea de colectare a impozitelor/ taxelor;
* implementarea unei platforme de Big Data ce va permite gestionarea unui volum masiv de date (structurate și nestructurate), analiza și modelare predictivă, implementarea unui instrument informatic integrat care să asigure realizarea, în mod automat, a analizei de risc fiscal a contribuabililor.

Introducerea digitalizării este considerată o abordare inteligentă pentru domeniile operaţionale ale administrației fiscale. Aceasta va fi însoțită de o consolidare a capacităţii administrative necesare procesului de transformare digitală. Se va asigura cadrul tehnologic necesar tranziției către o administrație fiscală digitală prin trecerea infrastructurii TIC către noi tehnologii. Se va asigura creșterea numărului de echipamente IT utilizate în administraţie, dezvoltarea infrastructurii suport necesare pentru a sprijini dezvoltarea tehnologică continuă la nivelul centrelor de date ale Ministerului Finanțelor.

1. **Execuția bugetară pe primul semestru al anului 2023**

Conform datelor operative, execuția bugetului general consolidat pe primul semestru al anului 2023 (Anexa nr. 1 și Anexa nr. 2) s-a încheiat cu un **deficit de 37,21** miliarde lei (2,34% din PIB) sub ținta stabilită pe semestrul I.

La sfârșitul primului semestru a.c. se înregistrează un deficit primar (soldul bugetar exclusiv cheltuielile cu dobânzile) în valoare de 21,27 miliarde lei (1,3% din PIB).

Comparativ cu semestrul I 2022 deficitul bugetar s-a accentuat cu 13,71 miliarde lei respectiv cu 0,67 puncte procentuale din PIB de la 1,67 % din PIB cât a fost în semestrul I 2022 la 2,34% din PIB în semestrul I 2023.

**Veniturile bugetului general consolidat** au fost în sumă de **242,74 miliarde lei**, cu 12,0% mai mari comparativ cu aceeași perioadă a anului precedent și cu un grad de realizare al programului de încasări pe primul semestru de **88,4%**.

Veniturile bugetului general consolidat, ca procent în PIB, s-au diminuat în perioada analizată cu 0,1 puncte procentuale comparativ cu aceeași perioadă a anului anterior de la 15,4% în PIB în semestrul I 2022 la 15,3% din PIB în semestrul I 2023.

****

**Veniturile încasate din economia internă** (fără fonduri de la Uniunea Europeană pre și post-aderare) au fost în sumă de 221,05 miliarde lei (13,9% din PIB), cu **9,5% mai mari** comparativ cu încasările semestrului I 2022 și un grad de realizare a programului semestrial de **93,1%**.

Evoluția acestora a fost susținută de avansul încasărilor din impozitul pe salarii și venit, contribuțiile de asigurări, impozitul pe profit și TVA.

Veniturile încasate din economia internă, ca procent în PIB, au scăzut cu 0,4 puncte procentuale de la 14,3% din PIB, cât au reprezentat în semestrul I 2022 la 13,9% din PIB în semestrul I 2023.



**Veniturile fiscale** au fost în sumă de **121,37 miliarde lei**, cu 8,9% mai mari comparativ cu perioada similară din anul precedent și s-au realizat în proporție de 91,4%.

În structură, veniturile fiscale au avut următoarea evoluție:

**Încasările din impozitul pe profit** pentru semestrul I 2023 au totalizat 12,7 miliarde lei, înregistrează o evoluție pozitivă față de perioada similară a anului 2022 de 18,4% (+2,0 miliarde lei), susținută de avansul încasărilor din impozitul pe profit de la agenții economici cu 23,5% (+2,3 miliarde lei), din care 16,6% (+0,6 miliarde) reprezintă creșterea plăților anticipate de impozit aferent trimestrului I 2023 iar 46,4% (+1,7 miliarde lei) reprezintă creșterea sumelor rămase de plată din impozitul pe profit aferent anului fiscal 2022 (O.U.G. nr. 153/2020[[1]](#footnote-1)).

Gradul de realizare este de 94,9% față de programul stabilit, fiind influențat atât de scăderea încasărilor din impozitul pe profit de la bănci comerciale (-0,7 miliarde lei) cât și de instituirea măsurii aprobate prin Legea nr. 322/2021[[2]](#footnote-2) prin care operatorii economici au redirecționat din impozitul pe profit suma de 0,2 miliarde lei pentru efectuarea de sponsorizări și/sau acte de mecenat sau acordarea de burse private.

**Încasările din impozitul pe venit** în primul semestru al anului 2023 au totalizat 20,7 miliarde lei, în creștere cu 22,3% comparativ cu aceeași perioadă a anului precedent, cu un gradul de realizare de 108,2% față de programul stabilit.

În structură, încasările din impozitul pe venitul din salarii[[3]](#footnote-3) înregistrează față de aceeași perioadă a anului 2022 o dinamică de 9,2%, sub evoluția fondului brut de salarii de 14,9%[[4]](#footnote-4), fiind influențată de măsurile privind extinderea facilităților acordate salariaților din sectorul agricol și industrie alimentară (efect negativ din scutirea de impozit pe venit din salarii, conform Legii nr. 135/2022[[5]](#footnote-5)), neimpozitarea sumei de 200 lei/lună, reprezentând venituri din salarii și asimilate salariilor pentru anumite categorii de salariați (salariații cu nivelul salariului de bază brut lunar egal cu nivelul salariului minim brut pe ţară garantat în plată și venitul brut realizat din salarii şi asimilate salariilor ce nu depăşeşte nivelul de 4.000 lei inclusiv, conform O.U.G. nr. 168/2022), precum și de noile măsuri fiscale privind modificarea deducerilor personale introduse prin O.G. nr. 16/2022.

O evoluție pozitivă a veniturilor din această sursă a fost susținută în special de sporul încasărilor din impozitul pe veniturile din dividende[[6]](#footnote-6) (+1,5 miliarde lei, pe seama creșterii semnificative a dividendelor distribuite în baza situațiilor financiare interimare întocmite în cursul anului 2022, cu reținerea cotei de impozit de 5%, conform art. IV^1 din Legea nr. 370/2022) și impozitul pe veniturile din pensii (+40,3%, creștere în care este inclusă majorarea valorii punctului de pensie cu 12,5%[[7]](#footnote-7)).

Încasările din **impozitele și taxele pe proprietate** au totalizat 5,7 miliarde lei (0,4% din PIB) cu 7,0% peste încasările semestrului I 2022, gradul de realizare al programului de încasări fiind de 75,6%.

Nerealizarea țintei semestriale se datorează modificărilor legislative aduse impozitului pe proprietate (impozit/taxa pe clădiri și impozit/taxa pe teren) prin Legea nr. 370/2022, față de proiecția veniturilor ce a avut la bază majorarea impozitelor pe proprietate aprobate prin O.G. nr. 16/2022.

**Încasările din taxa pe valoarea adăugată** au totalizat 48,7 miliarde lei, înregistrând o creștere a încasărilor din TVA cu 7,0% (+3,2 miliarde lei), comparativ cu încasările aferente semestrului I 2022, iar gradul de realizare al programului semestrial este de 88,4% (- 6,4 miliarde lei). Decelerarea cifrei de afaceri în comerț, servicii și industrie din primul semestru al anului 2023 coroborată cu majorarea restituirilor de taxă pe valoare adăugată au condus la nerealizarea țintei semestriale.

În structură, TVA încasată[[8]](#footnote-8) s-a majorat cu 8,6% (+5,0 miliarde lei) față de semestrul I al anului 2022[[9]](#footnote-9), în condițiile în care TVA declarat de plată a înregistrat o creștere de 17,7% (+9,2 miliarde lei), iar valoarea restituirilor de taxă pe valoare adăugată a crescut cu 15,6% (-1,9 miliarde lei).

Activitățile economice care au înregistrat creșteri semnificative, comparativ cu celelalte activități economice, au fost evidențate pe codurile CAEN 46 (Comerț cu ridicata cu excepția comerțului cu autovehicule și motociclete), CAEN 47 (Comerţ cu amănuntul, cu excepţia autovehiculelor şi motocicletelor), CAEN 19 (Fabricarea produselor de cocserie şi a produselor obţinute din prelucrarea ţiţeiului și CAEN 47 (Comerţ cu ridicata şi cu amănuntul, întreţinerea şi repararea autovehiculelor şi a motocicletelor). Aceste ramuri economice au reprezentat 59,0% din totalul creșterii înregistrate în perioada analizată.

Evoluția volumului cifrei de afaceri din comerțul cu amănuntul[[10]](#footnote-10) (cu excepția comerțului cu autovehicule și motociclete), serie brută, în perioada 1.I-31.V.2023, comparativ cu perioada 1.I-31.V.2022, a înregistrat o creștere pe ansamblu, cu 3,3%, datorită creşterii vânzărilor de produse nealimentare (+4,0%) şi a vânzărilor de produse alimentare, băuturi şi tutun (+5,1%). Comerţul cu amănuntul al carburanţilor pentru autovehicule în magazine specializate a scăzut cu 1,0%. Valoarea schimburilor extra comunitare de bunuri [[11]](#footnote-11) (Extra-UE27) a scăzut cu 5,7% la importuri și a crescut cu 8,4% la exporturi (la valori exprimate în lei) în primele 5 luni ale anului 2023 comparativ cu perioada similară a anului precedent.

**Veniturile din accize** au însumat 17,7 miliarde lei, în creștere cu 6,4% (+1,1 miliarde lei), comparativ cu aceeași perioadă a anului precedent, influențată de creșterea încasărilor la accizele pentru produsele din tutun de 16,9% (+1,3 miliarde lei), pe fondul unui nivel majorat al accizei la țigarete cu 5,2%[[12]](#footnote-12) de la 1 aprilie 2023.

Veniturile aferente accizelor încasate din vânzarea produselor energetice înregistrează în perioada analizată o scădere cu 2,7% (din care -0,3 miliarde lei reprezintă scăderea înregistrată la accizele încasate din vânzarea de motorină), pe fondul scăderii cu 1,0% a comerţului cu amănuntul la carburanţi pentru autovehicule în magazine specializate.

Gradul de realizare din accize față de programul stabilit pentru această perioadă este de 96,0% (-0,7 miliarde lei). Evoluția lunară a încasărilor din accize prezintă în general o volatilitate mai ridicată, determinată de politica operatorilor economici de antrepozitare fiscală a produselor accizabile.

**Încasările din alte impozite și taxe pe bunuri și servicii** în valoare de 8,3 miliarde lei, au înregistrat o scădere comparativ cu anul precedent cu 10,5%(-0,97 miliarde lei), pe seama evoluției încasărilor la bugetul de stat (-18,4% comparativ cu anul anterior) ca urmare a modificărilor legislative privind impozitarea operatorilor economici ce își desfășoară activitatea în domeniul energiei electrice și a gazelor naturale aprobate în cursul anului 2022. Modificări în impozitare și în structură ale acestui capitol bugetar au avut loc prin O.U.G. nr. 119/2022, începând cu 1 septembrie 2022, prin abrogarea impozitului pe venitul suplimentar realizat de producătorii de energie electrică (instituit prin Legea nr. 259/2021) și instituirea contribuției la Fondul de tranziție energetică datorată de producătorii de energie electrică, entităţile agregate de producere a energiei electrice, traderii, furnizorii care desfăşoară activitatea de trading şi agregatorii care tranzacţionează cantităţi de energie electrică şi/sau gaze naturale pe piaţa angro, precum şi partenerii din contractele financiare de asigurare a riscurilor (contracte de hedging).

Gradul de realizare a programului, la bugetul de stat, este de 30,1% (-3,4 miliarde lei). Nerealizarea se datorează în principal impozitului pe veniturile suplimentare obținute ca urmare a dereglementării prețurilor din sectorul gazelor naturale, pe fondul modificărilor legislative ale O.U.G. nr. 27/2022 modificată și completată prin O.U.G. nr.119/2022.

**Încasările din taxa pe utilizarea bunurilor, autorizarea utilizării bunurilor sau pe desfășurarea de activități** au crescut comparativ cu încasările semestrul I 2022 cu 0,66 miliarde lei (+19,8%), gradul de realizare al programului trimestrial fiind de 104,8%.

Evoluția încasărilor din taxele pe utilizarea bunurilor, autorizarea utilizării bunurilor sau pe desfășurarea de activități s-a datorat în principal creșterii înregistrate la bugetul de stat (+30,1%) pe seama majorării veniturilor din taxele pentru jocurile de noroc[[13]](#footnote-13) (+0,5 miliarde lei), în condițiile unor majorări de taxe aprobate prin O.G nr. 15/2022[[14]](#footnote-14). Gradul de realizare al programului stabilit pentru taxele pentru jocurile de noroc este de 107,4% (+0,1 miliarde lei).

**Încasările din impozitul pe comerțul exterior și tranzacțiile internaționale** în valoare de 0,9 miliarde lei au înregistrat în perioada analizată o scădere cu 9,6% (-0,1 miliarde lei), comparativ cu aceeași perioadă a anului 2022, în condițiile unei scăderi a importurilor (Extra-UE27) cu 5,7%[[15]](#footnote-15). Gradul de realizare al acestor venituri este de 74,2% (-0,3 miliarde lei).

**Contribuțiile sociale** realizate în semestrul I al anului 2023 în sumă de 76,8 miliarde lei înregistrează, comparativ cu aceeași perioadă a anului precedent, o creștere de 12,1% (+8,3 miliarde lei), sub evoluția fondului brut de salarii la nivel de economie de 14,9%[[16]](#footnote-16), gradul de realizare a programului fiind de 96,2% (-3,1 miliarde lei).Nerealizarea țintei semestriale stabilite se datorează atât evoluției încasărilor din contribuții sociale cu 2,8% sub evoluția fondului brut de salarii la nivel de economie de 14,9%[[17]](#footnote-17) (influențată și de extinderea facilităților fiscale aprobate prin Legea nr. 135/2022 și O.U.G. nr. 168/2022), cât și de instituirea măsurii privind încetarea la plată a CASS pentru veniturile din pensii, inclusiv a restituirilor de sume reţinute cu titlul de CASS din veniturile din pensii (-0,7 miliarde lei în primul semestru al anului 2023, măsură instituită ulterior aprobării prin legi bugetare anuale[[18]](#footnote-18) a programului de venituri).

Evoluția încasărilor din contribuții sociale în perioada analizată se situează sub evoluția fondului brut de salarii la nivel de economie de 14,9%, ca urmare a efectelor generate în primul semestru al anului 2023 de măsurile privind extinderea facilităților fiscale acordate în sectorul agricol și industrie alimentară (conform prevederilor Legii nr. 135/2022[[19]](#footnote-19), cu modificările și completările ulterioare), neincluderea în baza lunară de calcul a contribuțiilor sociale obligatorii a sumei de 200 lei/lună, reprezentând venituri din salarii și asimilate salariilor (pentru salariații cu nivelul salariului de bază brut lunar egal cu nivelul salariului minim brut pe ţară garantat în plată și venitul brut realizat din salarii şi asimilate salariilor ce nu depăşeşte nivelul de 4.000 lei inclusiv, conform O.U.G. nr. 168/2022), încetarea de la plată a CASS pentru veniturile din pensii mai mari de 4.000 lei (în baza Deciziei CCR nr. 650/15.12.2022 privind neconstituționalitatea dispozițiilor O.U.G. nr. 130/2021[[20]](#footnote-20)) și restituirea (începând cu data de 1 martie 2023) sumei reţinute cu titlul de CASS din veniturile din pensii (efect bugetar de -0,3 miliarde lei, din aplicarea prevederilor O.U.G. nr. 4/2023[[21]](#footnote-21)).

Pe bugete, gradul de realizare a programului de încasări stabilit pentru primul semestru al anului 2023, se prezintă astfel: bugetul de stat (96,9%), bugetul asigurărilor sociale de stat (96,7%), bugetul fondului național unic de asigurări sociale de sănătate (95,6%) și bugetul asigurărilor pentru șomaj (85,8%).

Comparativ cu aceeași perioadă a anului precedent, evoluția veniturilor din contribuții sociale, pe bugete componente, se prezintă astfel: bugetul de stat (+14,5%), bugetul asigurărilor sociale de stat (+13,5%), bugetul Fondului național unic de asigurări sociale de sănătate (+9,5%) și o scădere la bugetul asigurărilor pentru șomaj (-1,7%).

**Veniturile nefiscale** încasate în primul semestru al anului 2023 au totalizat 22,3 miliarde lei (1,4% din PIB), cu 4,9% mai mari comparativ cu încasările semestrul I 2022, gradul de realizare al programului fiind de 92,3%.

Sporul de încasări înregistrat s-a datorat în principal evoluției încasărilor la bugetul de stat care înregistrează o creștere semnificativă de +1,8 miliarde lei(+16,7%), comparativ cu aceeași perioadă a anului precedent. Evoluția pozitivă a acestora a fost influențată de sumele din vânzarea certificatelor de emisii de gaze cu efect de seră și veniturile din dividende.

În structură, vărsămintele din veniturile nete ale B.N.R. scad față de aceeași perioadă a anului precedent cu 1,1 miliarde lei, pe seama compensării vărsămintelor obligațiilor curente cu vărsămintele efectuate în anul 2022, ca urmare a scăderii rezultatelor financiare înregistrate la sfârsitul anului 2022. Veniturile din concesiuni și închirieri au scăzut cu 33,9% (-0,7 miliarde lei) în perioada analizată ca urmare a diminuării încasărilor din redevențe petroliere și miniere. Veniturile din dividende s-au majorat cu 10,3% (+0,4 miliarde lei) față de aceeași perioadă a anului precedent, iar gradul de realizare a programului semestrial este de 88,2% (-0,6 miliarde lei).

**Sumele rambursate de Uniunea Europeană în contul plăților efectuate, donații și** **sume aferente asistentei financiare nerambursabile alocate pentru PNRR** au totalizat **21,7 miliarde** lei (1,4% din PIB), cu 45,7% mai mari comparativ cu semestrul I 2022. Gradul de realizare al programului semestrial a fost de 58,4%.

Ca procent în PIB, sumele rambursate de Uniunea Europeană în contul plăților efectuate, donații și sume aferente asistentei financiare nerambursabile alocate pentru PNRR au crescut cu 0,3 puncte procentuale de la 1,06 din PIB în semestrul I 2022 la 1,36 din PIB în semestrul I 2023.

În structură ponderea ce a mai mare în totalul sumelor rambursate de Uniunea Europeană în contul plăților efectuate, donații și sume aferente asistentei financiare nerambursabile alocate pentru PNRR o reprezintă sumele aferente cadrului financiar 2014-2020 cu o pondere de 91,8%, urmate de sumele aferente cadrului financiar 2007-2014 și 2021-2027 cu o pondere de 5,1% din PIB și sumele aferente asistenței financiare nerambursabile a PNRR cu o pondere de 2,9% din PIB.

**Cheltuielile bugetului general consolidat** în sumă de **279,96 miliarde lei (17,6% din PIB)**, au crescut în termeni nominali cu 16,5% față de aceeași perioadă a anului precedent, gradul de realizare al acestora fiind de 87,4%.



Acestea, ca pondere în PIB, au crescut cu 0,6 puncte procentuale de la 17,0% din PIB în semestrul I 2022 la 17,6% din PIB în semestrul I 2023.



**Cheltuielile de personal** au fost în sumă de 63,1 miliarde lei în creștere cu 8,1% comparativ cu semestru I 2022, fiind realizate în proporție de 95,6%.

Cheltuielile de personal, ca procent în PIB, s-au redus cu 0,1 puncte procentuale de la 4,1% din PIB cât au fost în semestrul I 2022 la 4,0 % din PIB în semestrul I 2023.

Creșterea, în termeni nominali, a cheltuielilor de personal comparativ cu semestrul I 2022 a fost determinată de creșterile salariale din sectorul bugetar acordate începând cu 1 ianuarie 2023 conform prevederilor Ordonanței de urgență a Guvernului nr.168/2022[[22]](#footnote-22).

**Cheltuielile cu bunuri și servicii** au totalizat 36,1 miliarde lei în creștere cu 12,8% față de aceeași perioadă a anului precedent și s-au realizat în proporție de 99,1%. Ca procent în PIB cheltuielile cu bunuri și servicii s-au menținut la același nivel înregistrat în semestrul I 2022 de 2,3% din PIB.

Creșterea cheltuielilor cu bunuri și servicii s-a manifestat în cazul majorității bugetelor componente ale bugetului general consolidat pe fondul presiunilor inflaționiste înregistrate în anul 2022 și 2023 cu excepția bugetului de stat acolo unde acestea s-au redus comparativ cu anul anterior cu 10,0%.

**Cheltuielile cu dobânzile** au fost în sumă de 16,0 miliarde lei (1,0% din PIB) cu 21,6% mai mari comparativ cu primul semestru al anului 2022, gradul de realizare al cheltuielilor programate pentru semestrul I 2023 fiind de 85,5%. Cheltuielile cu dobânzile au crescut cu 0,1 puncte procentuale ca raport în PIB de la 0,9% din PIB în semestrul I 2022 la 1% din PIB în semestrul I 2023. Evoluția cheltuielilor cu dobânzile s-a datorat prefinanțării în primele 6 luni a necesarului brut de finanțare pentru anul 2023. Astfel, dupa primele 6 luni ale anului, în contextul unui apetit crescut al mediilor investiționale interne și externe pentru titlurile de stat, este asigurat deja 64,5% din necesarul brut de finanțare pentru anul 2023.

**Cheltuielile cu subvențiile** au însumat 9,0 miliarde lei (0,6% din PIB) cu 58,6% mai mari comparativ cu aceeași perioadă a anului anterior, gradul de realizare al cheltuielilor programate pentru semestrul I 2023 fiind de 93,9%. Cea mai mare parte dintre aceste cheltuieli au reprezentat alocări către sectorul agricol și transporturi, respectiv subvenții pentru sprijinirea producătorilor agricoli și pentru transportul călătorilor, precum și pentru schema de compensare pentru consumul de energie electrica și gaze naturale al consumatorilor noncasnici (2,51 mld lei) care reprezintă 28,05% din total subvenții.

**Cheltuielile cu asistența socială** au fost de 97,8 miliarde lei (6,1% din PIB) în creștere cu 11,3% comparativ cu aceeași perioadă a anului precedent și s-au efectuat în proporție de 99,6% comparativ cu programul semestrial.

Evoluția cheltuielilor cu asistența socială a fost influențată, în principal, de majorarea de la 1 ianuarie 2023, a punctului de pensie cu 12,5%, în conformitate cu prevederile Ordonanței de urgență a Guvernului nr.168/2022 privind unele măsuri fiscal-bugetare, prorogarea unor termene, precum și pentru modificarea și completarea unor acte normative, respectiv de la 1.586 lei la 1.785 lei, a nivelului îndemnizației sociale pentru pensionari (pensia minimă) de la 1.000 lei la 1.125 lei, de acordarea unui ajutor financiar pensionarilor sistemului public de pensii, pensionarilor din sistemul pensiilor militare de stat şi beneficiarilor de drepturi prevăzute de legi cu caracter special plătite de casele teritoriale de pensii/casele de pensii sectoriale ale căror venituri lunare sunt mai mici sau egale cu 3.000 lei, de acordarea celei de-a 13-a îndemnizaţii pentru persoanele cu dizabilităţi sub forma unei îndemnizaţii compensatorii precum și de majorarea alocațiilor de stat pentru copii începând cu 1 ianuarie 2023.

Cheltuielile cu asistența socială au fost influențate și de plățile suportate de la bugetul de stat pentru compensarea facturilor pentru energie electrică și gaze naturale, care până la finele lunii iunie 2023, au fost în sumă de 2,23 miliarde lei.

**Cheltuielile cu alte transferuri** au fost în sumă de 13,4 miliarde lei (0,8% din PIB) au fost cu 4% mai mari decât plățile efectuate în semestrul I 2022. Comparativ cu nivelul programat a se efectua pe primul semestru cheltuielile cu alte transferuri s-au efectuat în proporție de 75,6%.

**Cheltuielile privind proiectele finanțate din fonduri externe nerambursabile** (inclusiv subvențiile de la Uniunea Europeană aferente agriculturii și cheltuielile cu proiectele cu finanțare din sumele reprezentând asistenta financiara nerambursabilă aferenta PNRR) au fost de 25,0 miliarde lei (1,6% din PIB), cu 55,4% mai mari comparativ cu aceeași perioadă a anului precedent. Cheltuielile privind proiectele finanțate din fonduri externe nerambursabile s-au efectuat în proporție de 59,4% din nivelul programat pentru perioada analizată.

În totalul cheltuielilor cu proiectele finanțate din fonduri externe nerambursabile ponderea cea mai ridicată au avut-o cheltuielile cu proiectele finanțate din fondurile aferente perioadei de programare 2014-2020 cu o pondere de 89,5%, cele alocate proiectelor finanțate din fonduri aferente perioadelor de programare 2007-2013 și respectiv 2021-2027 cu o pondere de 7,5% și respectiv cele alocate proiectelor finanțate din fonduri aferente asistenței financiare nerambursabile a PNRR cu o pondere de 2,9%.

**Cheltuielile pentru investiții**, care includ cheltuielile de capital, precum și cele aferente programelor de dezvoltare finanțate din surse interne și externe, au însumat 32,8 miliarde lei (2,1% din PIB). De asemenea, se observă o creștere mai accentuată a proiectelor de investiții finanțate din fonduri externe nerambursabile postaderare, acestea reprezentând 58,9% din totalul cheltuielilor pentru investiții pe primele șase luni ale anului 2023.

Principalele obiective de investiții distincte pentru care s-au efectuat plăți în semestrul I al anului 2023 sunt:

● Autostrada Brașov – Târgu Mureș – Cluj - Oradea – 0,75 miliarde lei;

● Autostrada de Centură București - Sector Centură Sud km.52+700 - km 100+900 -0,59 miliarde lei;

● Pod suspendat peste Dunăre în zona Brăila – 0,55 miliarde lei;

● Autostrada de Centură a municipiului București - Sector Centură Nord km.0+000 - km 52+770 – 0,49 miliarde lei;

● Autostrada Sibiu – Pitești – 0,45 miliarde lei;

● Reabilitarea liniei C.F. Frontiera - Curtici - Simeria, parte componenta a Coridorului IV Pan-European pentru circulatia trenurilor cu viteza maxima de 160 km/h; Tronsonul 2: km 614 - Gurasada si Tronsonul 3: Gurasada - Simeria – 0,28 miliarde lei;

● Autostrada Buzău - Focșani – 0,28 miliarde lei;

● Electrificarea și reabilitarea liniei de cale ferată Cluj-Napoca - Oradea - Episcopia Bihor – 0,17 miliarde lei;

● Autostrada Ploiești - Buzău – 0,15 miliarde lei;

● Reabilitarea liniei de cale ferată Brașov-Simeria, componentã a Coridorului Rin-Dunare, pentru circulația trenurilor cu viteza maximă de 160 km/h, tronsonul Brașov-Sighișoara – 0,15 miliarde lei;

● Modernizarea liniei feroviare Caransebeș - Timișoara - Arad – 0,12 miliarde lei;

● Lărgire la 4 benzi Centura București Sud între A2 km 23+600 și A1 km 55+520 – 0,09 miliarde lei;

● Drum expres Craiova Pitești și legăturile la drumurile existente – 0,06 miliarde lei;

● Autostrada Sebeș - Turda – 0,05 miliarde lei;

● Varianta de ocolire Târgu Jiu – 0,05 miliarde lei;

● Varianta de ocolire a municipiului Sfântu Gheorghe – 0,04 miliarde lei;

● Varianta de ocolire a municipiului Satu Mare – 0,04 miliarde lei;

● Pasaj denivelat superior pe DN 21 km 105+500 – 0,04 miliarde lei;

● Modernizare DN 29D Botoșani - Ștefanești, km 2+800 - km 18+500 si km 21+800 - km 48+146 – 0,03 miliarde lei;

● Modernizare DN 2L Soveja - Lepșa km 60+145 - km 76+277 – 0,03 miliarde lei.



**Stocul plăților restante** raportate la data de 30 iunie 2023 a fost în sumă totală de 1.915,1 milioane lei, cu 59,7% peste nivelul înregistrat la data de 30 iunie 2022, pe fondul creșterii plăților restante în administrația locală cu 39,7%(+400,9 milioane lei), la nivelul administrației centrale cu 99,9%(+180,8 milioane lei) și la nivelul bugetului asigurărilor sociale cu 133,9 milioane lei. Plățile restante din administrația locală au reprezentat 73,7% din totalul plăților restante înregistrate la 30 iunie 2023.

**Arieratele** (plățile restante peste 90 de zile) înregistrate la data de 30 iunie 2023 au fost în sumă de 339,8 milioane lei, ceea ce reprezintă o creștere cu 67,5% comparativ cu cele înregistrate la data de 30 iunie 2022 pe fondul creșterii arieratelor în administrația locală cu 73,3% în timp ce la nivelul administrației centrale se constată o creștere cu 5,7%. Arieratele din administrația locală au reprezentat 94,6% din totalul arieratelor înregistrate la 30 iunie 2023.

**IV. Finanțarea deficitului bugetar și datoria publică**

**IV.1 Datoria publică**

Datoria guvernamentală conform metodologiei UE s-a situat la data de 31 mai 2023 la un nivel de 50,1% din PIB sub plafonul de 60% stabilit prin Tratatul de la Maastricht. Datoria internă a administrației publice a reprezentat 24,0% din PIB, iar datoria externă 26,1% din PIB.

Conform datelor publicate de EUROSTAT , la sfârșitul trimestrului I 2023, România s-a situat pe locul 16 între statele membre UE cu un nivel de îndatorare de 49,0% din PIB, media datoriei guvernamentale pentru zona euro (EA 19) fiind de 91,3% din PIB, iar cea pentru UE27 de 83,7% din PIB.

Un număr de 13 state membre au înregistrat, la finele anului 2022, un nivel al datoriei publice guvernamentale PIB de peste 60% din PIB, cele mai ridicate niveluri înregistrându-se în Grecia (168,3%), Italia (143,5%), Portugalia (113,8%), Spania (112,8%), Franța (112,4%) și Belgia (107,4%).

**IV.2 Finanțarea deficitului bugetar**

În semestrul I 2023 finanțarea deficitului bugetar s-a realizat în principal prin emisiuni de titluri de stat lansate pe piața internă și din surse externe. Sursele necesare refinanțării datoriei publice guvernamentale s-au asigurat în principal de pe piețele pe care s-au emis aceste datorii şi din rezerva financiară în valută la dispoziția MF.

Instrumentele de datorie utilizate pentru finanțarea deficitului bugetar şi refinanțarea datoriei publice au fost următoarele:

1. Piața internă:
   1. Licitații de titluri de stat pe piața interbancară: a fost adjudecată suma de 63,8 mld. RON[[23]](#footnote-23) , din care:
   * 3,2 % - emisiuni de certificate de trezorerie cu discont cu maturitate de până la 12 luni și emisiuni de obligațiuni de tip benchmark cu maturități reziduale până la 1 an;
   * 24,9 % - emisiuni de obligațiuni de tip benchmark cu maturități reziduale între 1 și 5 ani; și
   * 71,9 % - emisiuni de obligațiuni de tip benchmark cu maturități reziduale între 5 și 15 ani.
   1. Titluri de stat pentru populație: au fost lansate de titluri de stat destinate populației prin programele TEZAUR și FIDELIS în valoare totală de 7,3 mld. RON, din care: prin programul TEZAUR a fost atrasă suma de 4,2 mld. RON prin intermediul a 14 emisiuni cu maturități cuprinse între 1 si 3 ani, iar prin programul FIDELIS, au fost atrase 0,7 mld. RON și 473,2 mil. EUR, prin intermediul a 4 emisiuni cu maturități de 1 și 3 ani (RON) și respectiv 1 și 5 ani (EUR).
2. Piața externă: a fost atrasă suma 6,2 mld. echivalent EUR, prin două emisiuni de euroobligațiuni și cinci plasamente private, astfel:

|  |  |  |  |  |
| --- | --- | --- | --- | --- |
| **Luna** | **Valoare totală** | **Maturitate** | **Valoare** | **Cupon** |
| Ianuarie 2023 | **3,99 mld. USD** | 5 ani | 1,24 mld. USD | 6.625% |
|  |  | 10 ani | 1,5 mld. USD | 7,125% |
|  |  | 30 ani | 1,25 mld. USD | 7,625% |
| Februarie 2023 | **2 mld. EUR** | 3 ani  (mat. reziduală) | 0,6 mld. EUR | 5,000% |
|  |  | 6 ani  (mat. reziduală) | 1,4 mld. EUR | 6,625% |

Prin utilizarea unor împrumuturi sub forma plasamentelor private s-a avut în vedere completarea finanțării de pe piețele financiare internaționale.

Tragerile aferente împrumuturilor contractate de la instituțiile financiare internaționale au fost de cca. 153,5 mil. EUR.

Pentru îmbunătățirea managementului datoriei publice și evitarea presiunilor sezoniere în asigurarea surselor de finanțare a deficitului bugetar și de refinanțare a datoriei publice guvernamentale, în vederea reducerii riscului de refinanțare și de lichiditate, Ministerul Finanțelor a consolidat rezerva financiară (buffer) în valută la dispoziția Trezoreriei Statului, în valoare echivalentă acoperirii necesităților de finanțare a deficitului bugetar și refinanțării datoriei publice de până la 4 luni.

**Garanțiile de stat acordate în cadrul programelor guvernamentale** IMM Invest Plus (OUG 99/2022) și Noua casă (OUG 60/2009), au fost în sumă de cca 7,83 mld. lei, în limita plafonului de 40 mld. lei stabilit prin Legea nr.360/2022 pentru aprobarea plafoanelor unor indicatori specificați în cadrul fiscal-bugetar pe anul 2023.

**IV.3 Datoria publică locală**

În primul semestru al anului 2023, tragerile autorizate din finanțările rambursabile contractate sau care urmau să fie contractate de către unitățile/subdiviziunile administrativ-teritoriale au fost în sumă de 2 mld. lei, iar finanțările rambursabile autorizate pentru a fi contractate de unitățile/subdiviziunile administrativ-teritoriale pentru realizarea de investiții publice de interes local au fost în valoare de cca. 1,1 mld. lei, în limita plafoanelor anuale aprobate prin Legea nr. 360/2022 pentru aprobarea plafoanelor unor indicatori specificați în cadrul fiscal-bugetar pe anul 2023.

De asemenea, au fost autorizate finanțări rambursabile, în sumă totală de cca. 797 mil. lei, pentru a fi contractate de unitățile/subdiviziunile administrativ-teritoriale în vederea prefinanțării și/sau cofinanțării de proiecte care beneficiază de fonduri externe nerambursabile de la Uniunea Europeană, iar în baza art. 1 din Ordonanța de urgență a Guvernului nr. 24/2023 privind unele măsuri fiscal-bugetare destinate acordării unor împrumuturi din Trezoreria Statului, au fost autorizate împrumuturi în sumă totală de cca. 155 mil. lei destinate cofinanțării proiectelor finanțate din fonduri externe nerambursabile de la Uniunea Europeană și de la donatori europeni în cadrul programelor interguvernamentale, inclusiv pentru cheltuielile neeligibile asociate proiectelor.

# **V. Absorbția fondurilor externe nerambursabile**

Pentru perioada de programare 2021-2027, România are o alocare totală, de cca. 80 mld. euro, din fonduri UE, împărțită astfel: **pentru CFM 2021-2027:** 51,17 mld. euro (din care 30,6 mld. euro, alocați pentru Politica de coeziune (PC) și 19,19 mld. euro, alocați pentru Politica agricola comuna (PAC)) și **pentru** **Next Generation EU/NGUE** (instrumentul de redresare economică) – 29.2 mld. euro (din care asistență financiară nerambursabilă în valoare de 14.3 mld. euro, alocați pentru Mecanismul de Recuperare și Reziliență (MRR) și 14,9 mld. euro din componenta împrumut aferentă MRR.

Din alocarea MRR, România a încasat până în prezent, prefinațarea în valoare de 1,9 mld. euro în cadrul componentei de împrumut și 1,8 mld. euro sub formă de granturi.

În luna octombrie 2022, Romania a încasat prima cerere de plată în valoare de 1.8 mld. euro sub forma de granturi și 0.8 mld. euro sub forma de împrumut.

În luna decembrie 2022, România a transmis COM, două cereri de plată, în valoare de 1.9 mld. euro sub forma de granturi și respectiv 0.9 mld. euro sub formă de împrumut. Plata urmează să fie rambursată României după ce COM finalizează evaluarea.

În ceea ce privește **CFM 2021-2027**, sumele primite de România de la bugetul UE, în primul semestru al anului 2023, sunt în sumă 0,57 mld. euro, din care 0,51 mld. euro reprezintă avansuri, iar rambursările sunt în sumă de 0.06 mld. euro.

Referitor la **CFM 2014-2020**, sumele primite de România de la bugetul UE, în primul semestru al anului 2023, sunt în sumă de 3,82 mld. euro, din care 0,36 mld. euro reprezintă avansuri, iar rambursările (inclusiv sumele primite din FEGA) sunt în sumă de 3,46 mld. euro. Din punct de vedere al absorbţiei pentru CFM 2014-2020, în anul 2023, cele mai bune rezultate au fost înregistrate de Fondul European pentru Garantare Agricolă (FEGA) prin intermediul căruia s-au atras 1,74 mld. euro (95,77% din suma estimată de 1,82 mld. euro).



# **Concluzii**

* + Soldul bugetului general consolidat la semestrul I 2023 s-a încadrat în ținta stabilită. Deficitul înregistrat a fost influențat pozitiv de nerealizarea cheltuielilor programate pentru primul semestru al anului 2023 și negativ de încasările bugetare inferioare nivelului programat.
* Datoria guvernamentală conform metodologiei UE s-a situat la data de 31 mai 2023 la un nivel de 50,1% din PIB sub plafonul de 60% stabilit prin Tratatul de la Maastricht. Datoria internă a administrației publice a reprezentat 24,0% din PIB, iar datoria externă 26,1% din PIB.
  + Veniturile bugetului general consolidat au fost superioare încasărilor din perioada similară a anului anterior, în termeni nominali, dar nu au mai atins nivelurile de creștere din anul anterior pe fondul scăderii presiunilor inflaționiste și a creșterii economice mai reduse din prima parte a anului. Evoluția veniturile bugetului general consolidat comparativ cu anul anterior a fost determinată și de creșterea semnificațivă a veniturilor provenite din fondurile externe nerambursabile a căror evoluție a fost superioară celor din economia internă.
* Cheltuielile bugetului general consolidat au fost cu 16,5% mai mari comparativ cu aceeași perioadă a anului anterior, situându-se sub nivelul programat. Menționăm că pe parcursul anului 2023 au fost adoptate o serie de acte normative ce au vizat majorarea unor cheltuieli de personal pentru unele categorii de salariați dar și de cheltuieli de capital cu impact asupra cheltuielilor programate pentru anul 2023 în valoare de 6,6 miliarde lei.
* Cheltuielile pentru investiții au înregistrat o creștere accentuată comparativ cu cu semestrul I 2022 (+56,7%) alocările fiind efectuate în principal pentru proiectele finanțate din fonduri externe nerambursabile postaderare, acestea reprezentând 58,9% din totalul cheltuielilor pentru investiții pe primele șase luni ale anului 2023.
  + Absorbția fondurilor externe nerambursabile reprezintă o prioritate pentru România și deși sumele din fonduri externe nerambursabile încasate în semestrul I 2023 au fost considerabil mai mari comparativ cu semestrul I 2022 totuși acestea s-au situat la un nivel redus față de cel programat(58,4%) pentru perioada analizată. Ca urmare este necesar ca în partea a doua a anului 2023 să se intensifice eforturile de absorbție a acestor fonduri.
* Având în vedere execuția bugetară din primul semestru al anului 2023 și ținând cont de actele normative adoptate pe parcursul anului 2023 apreciem că pentru atingerea țintei de deficit stabilite pentru anul 2023 este necesară intensificarea eforturilor pentru o colectare cât mai bună a veniturilor bugetare în vederea recuperării în cât mai mare măsură a decalajului dintre veniturile colectate și cele programate întregistrat în perioada analizată.
* Totodată în cazul cheltuielilor bugetare se recomandă prudență în angajarea de noi cheltuieli precum și o analiză riguroasă a cheltuielilor programate astfel încât să fie identificate eventuale sume ce pot fi economisite astfel încât majorările de cheltuieli rezultate în urma adoptării unor acte normative în perioada analizată să nu impacteze negativ ținta de deficit asumată pentru anul 2023.
* În prezent, pentru România a fost declanșată procedura de deficit excesiv întrucât deficitul ESA a depășit pragul stabilit de reglementările europene de 3% din PIB în anul 2019. Traiectoria de ajustare asumată de țara noastră prin intermediul Programului de convergență 2022-2025 prevede ca deficitul bugetar pentru anul 2023 să nu depășească 4,4% din produsul intern brut.
* În lipsa unor măsuri bugetare adoptate de urgență, care să conducă la limitarea și diminuarea cheltuielilor bugetare pe perioada rămasă până la sfârșitul acestui an, ținta de deficit asumată poate fi depășită, cu consecințe imediate asupra creșterii costurilor finanțării deficitului bugetar dar și asupra fondurilor alocate pentru investiții în cadrul Politicii de Coeziune cât și asupra fondurilor alocate prin Planul Național de Redresare și Reziliență.

1. Ordonanța de urgență a Guvernului nr. 153/2020 pentru instituirea unor măsuri fiscale de stimulare a menţinerii/creşterii capitalurilor proprii, precum şi pentru completarea unor acte normative [↑](#footnote-ref-1)
2. Legea nr. 322/2021 pentru completarea Legii nr. 227/2015 privind Codul fiscal [↑](#footnote-ref-2)
3. dețin o pondere de aproximativ 59,8% în această categorie [↑](#footnote-ref-3)
4. decembrie 2022-mai 2023/decembrie 2021-mai 2022 [↑](#footnote-ref-4)
5. Legea nr. 135/2022 pentru modificarea şi completarea unor acte normative [↑](#footnote-ref-5)
6. începând cu 1 ianuarie 2023 cota de impozitare a dividendelor se majorează de la 5% la 8% (Ordonanța Guvernului nr. 16/2022 aprobată prin Legea nr. 370/2022) [↑](#footnote-ref-6)
7. majorarea valorii punctului de pensie de la 1.586 lei la 1.785 lei, începând cu data de 1 ianuarie 2023, conform Ordonanței de urgență a Guvernului nr. 168/2022 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative [↑](#footnote-ref-7)
8. exclusiv restituiri și majorări de întârziere [↑](#footnote-ref-8)
9. TVA din operațiuni interne au crescut cu 11%, iar TVA din importurile de bunuri au scăzut cu 11,4% [↑](#footnote-ref-9)
10. comunicat de presă INS nr. 171/06 iulie 2023 - Comerț și servicii [↑](#footnote-ref-10)
11. comunicat de presă INS nr. 175/10 iulie 2023 - Comerț internațional cu bunuri (calcule interne) [↑](#footnote-ref-11)
12. de la 594,97 lei/mia de țigarete la 625,97 lei/mia de țigarete [↑](#footnote-ref-12)
13. dețin o pondere de aproximativ 97,6% în această categorie [↑](#footnote-ref-13)
14. OG nr.15/2022 pentru modificarea şi completarea OUG nr.77/2009 privind Organizarea şi exploatarea jocurilor de noroc [↑](#footnote-ref-14)
15. primele 5 luni ale anului 2023/primele 5 luni ale anului 2022 [↑](#footnote-ref-15)
16. decembrie 2022-mai 2023/decembrie 2021-mai 2022 [↑](#footnote-ref-16)
17. decembrie 2022-mai 2023/decembrie 2021-mai 2022 [↑](#footnote-ref-17)
18. Legea nr. 368/2022 și Legea nr. 369/2022 [↑](#footnote-ref-18)
19. Legea nr. 135/2022 pentru modificarea şi completarea unor acte normative [↑](#footnote-ref-19)
20. OUG nr. 130/2021 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative sunt neconstituționale [↑](#footnote-ref-20)
21. O.U.G. privind stabilirea unor măsuri de restituire a unor contribuţii de asigurări sociale de sănătate [↑](#footnote-ref-21)
22. privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative [↑](#footnote-ref-22)
23. Nu include împrumuturile pe termen scurt utilizate pentru administrarea lichidităților [↑](#footnote-ref-23)